Neuvoston 2 päivänä kesäkuuta 1995 vahvistama YHTEINEN KANTA (EY) N:o 9/95 Euroopan parlamentin ja neuvoston päätöksen tekemiseksi syöväntorjunnan toimintasuunnitelman hyväksymisestä kansanterveyden alalla (vuosiksi 1996-2000)



Virallinen lehti nro C 216 , 21/08/1995 s. 0001



Neuvoston 2 päivänä kesäkuuta 1995 vahvistama YHTEINEN KANTA (EY) N:o 9/95 Euroopan parlamentin ja neuvoston päätöksen tekemiseksi syöväntorjunnan toimintasuunnitelman hyväksymisestä kansanterveyden alalla (vuosiksi 1996-2000) (95/C 216/01) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ottavat huomioon alueiden komitean lausunnon(3), noudattavat perustamissopimuksen 189 b artiklassa määrättyä menettelyä(4), sekä katsovat, että 1) Eurooppa-neuvosto korosti kesäkuussa 1985 Milanossa ja joulukuussa 1985 Luxemburgissa pidetyissä kokouksissaan tarvetta käynnistää eurooppalainen syöväntorjuntaohjelma, 2) neuvosto ja neuvostossa kokoontuneet jäsenvaltioiden hallitusten edustajat ovat antaneet 7 päivänä heinäkuuta 1986 päätöslauselman Euroopan yhteisöjen ensimmäisestä syövän vastaisesta toimintaohjelmasta(5) ja tehneet 17 päivänä toukokuuta 1990 päätöksen 90/238/Euratom, EHTY, ETY toimintasuunnitelman hyväksymisestä vuosiksi 1990-1994 Eurooppa syöpää vastaan -ohjelman yhteydessä(6), 3) Euroopan parlamentti esitti 19 päivänä marraskuuta 1993 antamassaan päätöslauselmassa(7), että syöväntorjuntaa koskevia toimia tehostettaisiin, 4) neuvosto on kehottanut 13 päivänä joulukuuta 1993 antamassaan päätöslauselmassa(8) komissiota tekemään mahdollisimman pian ehdotuksen kolmannesta toimintasuunnitelmasta ottaen huomioon kyseisen päätöslauselman liitteessä tarkoitetut tavoitteet ja parannusehdotukset sekä kansanterveyden alan tulevista toimista 27 päivänä toukokuuta 1993 annetun neuvoston päätöslauselman(9), 5) vastauksena yhteisön toimintapuitteista kansanterveyden alalla 24 päivänä marraskuuta 1993 annettuun komission tiedonantoon neuvosto on sisällyttänyt 2 päivänä kesäkuuta 1994 antamassaan päätöslauselmassa(10) syövän yhteisön toiminnan painopistealueisiin, joista komissiota kehotetaan esittämään toteutettavia toimia koskevat ehdotuksensa, 6) yhteisön toiminta, joka on suunnattu syövän ehkäisyyn, antaa toiminnan laajuuden ja vaikutukset huomioon ottaen paremmat mahdollisuudet suunniteltujen tavoitteiden toteuttamiseen, 7) on tärkeää, että yhteisön tasolla laaditut ja toteutetut politiikat ja ohjelmat ovat yhteensopivia syövän torjumiseen tarkoitettujen yhteisön tavoitteiden kanssa; olisi erityisesti sovitettava kiinteästi yhteen yhteisön tutkimusohjelman yhteydessä biolääketieteen ja terveyden alalla toteutettujen toimien toteuttaminen ja yhteisön syövän torjumiseen tarkoitettu toiminta, 8) yhteistyötä kansainvälisten toimivaltaisten elinten sekä kolmansien maiden kanssa olisi vahvistettava, 9) syöpä on merkittävä, erityisesti elintapoihin liittyvä sairaus, ja siihen liittyviä vaaratekijöitä, varsinkin tupakanpolttoa, olisi torjuttava, mikä vaikuttaa myös muiden sairauksien, erityisesti sydän- ja verisuonitautien, torjuntaan, 10) tämä suunnitelma edistää perustamissopimuksen 129 artiklassa määrättyjen yhteisön tavoitteiden saavuttamista varmistamalla syövän syitä ja sen ehkäisyä koskevan tiedon paremman levittämisen, parantamalla näitä asioita koskevien tietojen vertailukelpoisuutta ja levittämistä sekä kehittämällä täydentäviä toimia, erityisesti terveyskasvatuksessa, 11) on tärkeää, että komissio varmistaa tämän suunnitelman toteuttamisen kiinteässä yhteistyössä jäsenvaltioiden kanssa; tämän vuoksi on tarpeen säätää menettelystä, jolla voidaan varmistaa, että jäsenvaltiot osallistuvat kokonaisvaltaisesti suunnitelman toteuttamiseen, 12) Euroopan parlamentin, neuvoston ja komission välillä on 20 päivänä joulukuuta 1994 sovittu perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyä koskevasta väliaikaisesta järjestelystä, 13) toiminnalliselta kannalta on tarpeen suojata ja kehittää edellisten toimintasuunnitelmien aikana toteutettuja investointeja sekä eurooppalaisten kokeiluverkkojen että kaikkien niiden syöväntorjunnassa mukana olevien tahojen aktivoinnin suhteen, 14) olisi kuitenkin vältettävä mahdollisia päällekkäisiä toimia edistämällä kokemusten vaihtoa sekä luomalla yhdessä yleisölle tiedottamisen, terveyskasvatuksen ja terveydenhoitohenkilöstön koulutuksen perusyksiköitä, jotka voidaan suunnata erityisille kohderyhmille, 15) yhteisön osallistuminen syöväntorjuntaan sisältää kaikki primaarisen, sekundaarisen ja tertiaarisen ennaltaehkäisyn näkökulmat, esimerkiksi sairauden lievittämiseen sekä sen hoidettavuuden ja sairastuneiden elämänlaadun parantamiseen liittyvät näkökohdat, 16) toteutettuja toimia olisi jatkuvasti arvioitava sekä kansallisella että yhteisön tasolla tämän suunnitelman arvon ja vaikutuksen lisäämiseksi, erityisesti niiden tehokkuuden ja tavoitteiden saavuttamisen kannalta, sekä tehtävä niihin tarvittaessa mukautuksia, 17) tämän suunnitelman tavoitteet ja sen täytäntöönpanemiseksi toteutetut toimenpiteet kuuluvat perustamissopimuksen 129 artiklan 1 kohdan kolmannessa alakohdassa tarkoitettuihin terveyden suojelua koskeviin vaatimuksiin ja ovat tällä perusteella osa yhteisön muuta politiikkaa, 18) tässä päätöksessä laaditaan koko suunnitelman voimassaoloajaksi rahoituspuitteet, jotka muodostavat ensisijaisen ohjeen 6 päivänä maaliskuuta 1995 annetun Euroopan parlamentin, neuvoston ja komission julistuksen 1 kohdan mukaisesti budjettivallan käyttäjälle vuosittaisen budjettimenettelyn puitteissa, ja 19) tämän suunnitelman olisi oltava viiden vuoden pituinen, jotta voitaisiin panna täytäntöön tarpeeksi kauan kestäviä toimia asetettujen tavoitteiden saavuttamiseksi, OVAT PÄÄTTÄNEET SEURAAVAA: 1 artikla Ohjelman laadinta 1. Syöväntorjuntaa koskeva yhteisön toimintasuunnitelma, jota kutsutaan Eurooppa syöpää vastaan -suunnitelmaksi, jäljempänä "tämä suunnitelma", hyväksytään kaudeksi 1 päivästä tammikuuta 1996 aina 31 päivään joulukuuta 2000 kansanterveyden alan toiminnan puitteissa. 2. Tämän suunnitelman tarkoituksena on myötävaikuttaa korkeatasoisen terveydensuojelun varmistamiseen, ja siihen kuuluu seuraaviin tavoitteisiin tähtääviä toimia: - syövästä johtuvien ennenaikaisten kuolemantapausten estäminen, - syövästä johtuvan kuolleisuuden ja sairastuvuuden alentaminen, - elämänlaadun edistäminen parantamalla yleistä terveyden tasoa, - väestön yleisen hyvinvoinnin edistäminen, erityisesti lievittämällä syövän taloudellisia ja sosiaalisia seurauksia. 3. Tämän ohjelman puitteissa toteutettavat toimet ja niiden erityistavoitteet ovat liitteessä seuraavissa kohdissa: A. Tietojenkeruu ja tutkimus B. Tiedotus ja terveyskasvatus C. Sairauden varhainen havaitseminen ja seulonta D. Koulutus ja laadunvalvonta ja -varmistus. 4. Toteutettaviin toimiin kuuluvat erityisesti: - yhteisten tavoitteiden asettaminen, - standardointi ja terveyttä koskevien vertailukelpoisten ja yhteensopivien tietojen kerääminen, - kokemusten ja ammattitaitoisen henkilöstön vaihtoa koskevat ohjelmat ja tehokkaimpien käytäntöjen levitysohjelmat, - tietoverkkojen perustaminen, - tutkimusten toteuttaminen eurooppalaisella tasolla ja niiden tulosten levittäminen, - ohjelmien ja kokeiluhankkeiden toteuttaminen, - kertomusten laadinta, erityisesti toteutettujen toimenpiteiden valvonta. 2 artikla Toteuttaminen 1. Komissio varmistaa liitteessä olevien toimien toteuttamisen 5 artiklassa määrätyn menettelyn mukaisesti kiinteässä yhteistyössä jäsenvaltioiden kanssa. 2. Komissiota avustaa jäsenvaltioiden nimeämistä, alansa huippua edustavista tiedeasiantuntijoista koostuva komitea. 3. Komissio toimii muun muassa yhteistyössä syöväntorjuntaa harjoittavien laitosten ja järjestöjen kanssa. 4. Jäsenvaltioita kehotetaan toteuttamaan tarpeellisiksi katsomansa toimenpiteet tämän suunnitelman toteuttamisen yhteensovittamiseksi ja järjestämiseksi kansallisella tasolla. 3 artikla Talousarvio 1. Rahoitusohje tämän suunnitelman toteuttamiseksi 1 artiklassa tarkoitetuksi kaudeksi vahvistetaan 59 miljoonaksi ecuksi. 2. Budjettivallan käyttäjä hyväksyy vuosittaiset määrärahat rahoitusnäkymien rajoissa. 4 artikla Yhtenäisyys ja täydentävyys 1. Komissio ja jäsenvaltiot huolehtivat siitä, että tämän suunnitelman puitteissa toteutettavat toimet ja muut merkitykselliset toimet ja aloitteet, mukaan luettuna yhteisön puitetutkimusohjelmaan kuuluva biolääketieteen ja terveyden alan tutkimusohjelma sekä ohjelmat, joilla perustetaan yhtenäinen tietoverkko (tietotekniikka yleishyödyllisillä aloilla), ovat keskenään yhteneväisiä ja toisiaan täydentäviä. 5 artikla Komitea 1. Komissiota avustaa komitea, jäljempänä "komitea", joka muodostuu kahdesta kunkin jäsenvaltion nimeämästä edustajasta ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä, jotka koskevat: a) komitean työjärjestystä, b) vuosittaista työohjelmaa, jossa osoitetaan toiminnan painopisteet, c) tähän suunnitelmaan kuuluvien hankkeiden valintaa ja rahoitusta koskevia yksityiskohtaisia sääntöjä, perusteita ja menettelyitä, myös niitä, jotka koskevat yhteistyötä kansanterveyden alan toimivaltaisten kansainvälisten järjestöjen kanssa ja 6 artiklan 2 kohdassa tarkoitettujen maiden osallistumista, d) arviointimenettelyä, e) tulosten levitystä ja siirtämistä koskevia yksityiskohtaisia sääntöjä, f) 2 artiklan 2 kohdassa tarkoitetun alansa huippua edustavista asiantuntijoista koostuvan komitean kanssa käytäviä neuvotteluja koskevia yksityiskohtaisia sääntöjä, g) 2 artiklan 3 kohdassa tarkoitettujen laitosten ja järjestöjen kanssa tehtävää yhteistyötä koskevia yksityiskohtaisia sääntöjä. Komitea antaa lausuntonsa edellä tarkoitettuja toimenpiteitä koskevasta ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean antaman lausunnon mukaisia, komissio ilmoittaa niistä viipymättä neuvostolle. Tällöin komissio lykkää päättämiensä toimenpiteiden soveltamista kahdella kuukaudella ilmoituksen tekopäivästä. Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa. 3. Lisäksi komissio voi kuulla komiteaa kaikissa tämän suunnitelman toteuttamista koskevissa kysymyksissä. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on otettava, niin suurelta osin kuin mahdollista, huomioon komitean lausunto. Sen on ilmoitettava komitealle, millä tavoin lausunto on otettu huomioon. 4. Komission edustaja ilmoittaa komitealle säännöllisesti: - tämän suunnitelman puitteissa myönnetyistä rahoitustuista (määrä, kesto, jakaminen ja tuen saajat), - kaikista komission ehdotuksista tai yhteisön aloitteista ja tämän suunnitelman tavoitteiden saavuttamiseen suoraan yhteydessä olevien alojen ohjelmien toteuttamisesta 4 artiklassa tarkoitetun yhtenäisyyden ja täydentävyyden varmistamiseksi. 6 artikla Kansainvälinen yhteistyö 1. Tätä suunnitelmaa toteutettaessa edistetään ja toteutetaan yhteistyötä 5 artiklassa säädetyn menettelyn mukaisesti kolmansien maiden ja kansanterveyden alan toimivaltaisten kansainvälisten järjestöjen kanssa, erityisesti Maailman terveysjärjestön ja Kansainvälisen syöväntutkimuskeskuksen kanssa. 2. Tähän suunnitelmaan voivat osallistua Keski- ja Itä-Euroopan assosioituneet maat (KIE-maat) assosiointisopimusten näiden maiden kanssa tehtävissä yhteisön ohjelmiin osallistumista koskevissa lisäpöytäkirjoissa vahvistettujen edellytysten mukaisesti. Tähän suunnitelmaan voivat osallistua Kypros ja Malta ylimääräisten määrärahojen perusteella ja samojen sääntöjen mukaisesti, joita sovelletaan EFTA-maihin, kyseisten maiden kanssa sovittavien menettelyjen mukaisesti. 7 artikla Seuranta ja arviointi 1. Komissio varmistaa toteutettujen toimien arvioinnin ottaen huomioon jäsenvaltioiden laatimat selvitykset ja käyttäen tarvittaessa apunaan ulkopuolisia asiantuntijoita. 2. Komissio antaa jakson puolivälissä väliaikakertomuksen ja tämän suunnitelman toteuduttua lopullisen kertomuksen Euroopan parlamentille ja neuvostolle. Näissä kertomuksissa korostetaan erityisesti tämän toimen ja muiden 4 artiklassa tarkoitettujen toimien keskinäistä täydentävyyttä. Komissio sisällyttää kertomuksiin arviointien tulokset. Se toimittaa kertomukset myös talous- ja sosiaalikomitealle ja alueiden komitealle. Tehty . . . Euroopan parlamentin puolesta Puheenjohtaja Neuvoston puolesta Puheenjohtaja (1) EYVL N:o C 139, 21.5.1994, s. 12 (2) EYVL N:o C 393, 31.12.1994, s. 8 (3) Lausunto annettu 28 päivänä syyskuuta 1994 (sitä ei ole vielä julkaistu virallisessa lehdessä). (4) Euroopan parlamentin lausunto, annettu 1 päivänä maaliskuuta 1995 (EYVL N:o C 68, 20.3.1995, s. 17), neuvoston yhteinen kanta vahvistettu . . . (sitä ei ole vielä julkaistu virallisessa lehdessä) ja Euroopan parlamentin päätös tehty . . . (sitä ei ole vielä julkaistu virallisessa lehdessä). (5) EYVL N:o C 184, 23.7.1986, s. 19 (6) EYVL N:o L 137, 30.5.1990, s. 31 (7) EYVL N:o C 329, 6.12.1993, s. 375 (8) EYVL N:o C 15, 18.1.1994, s. 1 (9) EYVL N:o C 174, 25.6.1993, s. 1 (10) EYVL N:o C 165, 17.6.1994, s. 1 LIITE ERITYISET TAVOITTEET JA TOIMET A. Tietojenkeruu ja tutkimus Tavoite Laajentaa ja parantaa tuntemusta syövän syistä, ehkäisystä ja hoidosta sekä helpottaa syövän esiintymistä koskevien luotettavien ja vertailukelpoisten tietojen keräämistä, mukaan lukien tiedot, jotka koskevat lasten syöpäsairauksien tutkimusta, jotta voitaisiin määritellä suuntaukset ja tehdä epidemiologisia tutkimuksia eurooppalaisella tasolla. Toimet 1. Tuetaan tietojen- ja kokemustenvaihtoa syöpätilastoja koskevien luotettavien ja vertailukelpoisten tietojen keräämisessä ja levittämisessä (vallitsevuus, esiintyminen, kuolleisuus, eloonjäämisaste ja ikäryhmät). Kehitetään ja lujitetaan eurooppalaista verkkoa yhteistyössä Kansainvälisen syöväntutkimuskeskuksen kanssa (CIRC). 2. Tuetaan epidemiologisten tutkimusten tekemistä eurooppalaisella tasolla ja niiden päätelmien levittämistä syöpää aiheuttavien tekijöiden (fyysisten, kemiallisten ja biologisten) selvittämisessä kiinnittämällä erityistä huomiota ympäristötekijöihin ja niihin liittyviin työoloihin, näille tekijöille altistumiseen liittyviin vaaroihin (altistumistavat ja alttiiksi joutuvat väestön alaryhmät), ennaltaehkäisymenetelmiin ja eloonjäämisasteesta tiettyjen perusteiden mukaisesti (esimerkiksi ikä, sukupuoli, kasvaimen paikantaminen, kehitysaste ja histologinen tyyppi) tehtyjen objektiivisten arviointiohjelmien käyttöönottoon sekä eloonjäämisasteen erojen arviointiin. Näiden päätelmien perusteella tuetaan suositusten laatimista ja levittämistä. Tehdään syövästä, ravinnosta ja terveydestä joukkotutkimuksia (EPIC-verkko) sekä tuetaan epidemiologisia tutkimuksia, jotka perustuvat ravinnon mahdollisen ennalta ehkäisevän merkityksen tutkimiseen (suojaavien tekijöiden määrittäminen, erityisten ravintotekijöiden muuttaminen) ja tarvittaessa kemiallisen ennaltaehkäisyn tekijöiden tutkimiseen. 3. Edistetään syöpätutkimusta koskevien painopistealueiden määrittämistä, mikä toteutetaan yhteisön puitetutkimusohjelmien ja tarkemmin sanottuna biolääketieteen ja terveyden tutkimusohjelman yhteydessä, johon kuuluu syöpää koskevan perus- ja kliinisen tutkimuksen toimia, ja edistetään tutkimustoimia, joiden tarkoituksena on sairauden havaitseminen varhaisessa vaiheessa tarkkojen ja luotettavien, erityisesti immunologiaan ja genetiikkaan perustuvien laboratoriodiagnostiikan menetelmien avulla. Tuetaan Euroopassa toteutettuja perus- ja kliinisen tutkimuksen toimia koskevan katsauksen tekemistä; avustetaan perustutkimuksen tulosten siirtämisessä kliinisten kokeiden tekemiseen; tuetaan tietojenvaihtoverkkoja, jotka koskevat meneillään olevia kliinisiä kokeita, ja avustetaan monikeskisten ja -kansallisten kliinisten tutkimusten käynnistämisessä, jotta voitaisiin nopeuttaa uusien hoitomenetelmien arviointia. B. Terveyskasvatus ja tiedotus Tavoitteet - Parantaa Euroopan kansalaisten tietoja syövän vaaroista ja ehkäisemisestä ja rohkaista omaksumaan terveellisen elämän tapoja; - edistää ja arvioida syövän syihin ja vaaroihin liittyviä toimintaohjelmia ja toimenpiteitä. Toimet 4. Järjestetään vuosittainen "Eurooppa syöpää vastaan" -viikko. 5. Parannetaan syövän ennalta ehkäisyä koskevan tiedotuksen, erityisesti Euroopan syövänvastaisen säännöstön suositusten levittämistä ja tehokkuutta tukemalla kohderyhmille (esimerkiksi opettajille ja yleislääkäreille) suunnattuja toimia sekä kokeiluhankkeita, tutkimuksia ja terveydenedistämismenetelmien analysointia sekä tällä alalla tehtyjen toimien arviointia. 6. Tuetaan ja laajennetaan syövän ennalta ehkäisemistä koskevaa tiedotusta ja vaihtoa koskevia kokeilutoimintaverkkoja ottamalla huomioon Euroopan syövänvastainen säännöstö ja tätä varten kokoontuneiden asiantuntijakomiteoiden suositukset, jotta saataisiin käyttöön paremmat käytännöt ja levitettäisiin niitä laajemmalle. 7. Edistetään erityisille väestöryhmille suunnattuja terveyttä ja syövän ehkäisyä koskevia tiedotus- ja valistuskampanjoita erityisesti julkisilla paikoilla ja työpaikoilla. 8. Edistetään Euroopan laajuisia tupakoinnin ehkäisyyn pyrkiviä hankkeita; arvioidaan julkisilla paikoilla, erityisesti julkisessa liikenteessä ja kouluissa tupakointia koskevien suositusten toteuttamista. Edistetään sellaisia toimintasuunnitelmia, joiden tarkoituksena on haavoittuvimpien ryhmien, erityisesti raskaana olevien naisten ja lasten suojeleminen passiiviselta tupakoinnilta. Arvioidaan jäsenvaltioissa tupakoinnin vähentämiseksi toteutettujen toimenpiteiden, kuten välittömän ja välillisen mainonnan kieltämisen ja valvonnan, vaikutusta, verotustoimenpiteiden vaikutusta, tupakan poistamista hintaindeksistä ja arvioinneista saatujen tietojen levittämistä. Tuetaan ja arvioidaan tupakoinnin ehkäisyä koskevia kokeilutoimia jäsenvaltioiden välisissä vaihtoverkoissa, esimerkiksi savuttomissa kaupungeissa, sairaaloissa ja nuorisokerhoissa, yhteistyössä terveydenhoitohenkilöstön ja opettajien kanssa. 9. Valitaan jäsenvaltioiden tehokkaimmat tupakoinninvähentämismenetelmät, levitetään niitä laajemmalle ja arvioidaan niiden vaikutuksia sellaisten kokeilutoimien yhteydessä, joilla toteutetaan näitä menetelmiä terveydenhoitohenkilöstön kanssa. Jatketaan vaarallisten aineiden ja valmisteiden luokittelua pakkaamisen ja etiketöinnin parantamiseksi. 10. Edistetään yhdistettyjen terveyskasvatusohjelmien laatimista ja toteuttamista eri yhteyksissä korostamalla erityisesti syövän ennaltaehkäisyä. Määritellään ja toteutetaan syövän ennaltaehkäisyyn pyrkiviä, erityisille kohderyhmille suunnattuja täydennyshankkeita eri yhteyksissä. Arvioidaan terveyskasvatusta koskevia nuorille suunnattuja aloitteita antamalla ensisijainen asema yksilön vastuulle omasta terveydestään, tupakoinnin sekä alkoholin liiallisen kulutuksen ehkäisemiselle, terveellisen ruokavalion edistämiselle, erityisesti hedelmien ja vihannesten syömiselle ja tiedotusvälineiden terveellistä ruokavaliota edistäville kampanjoille sekä ihmisten tietoiseksi tekemiselle niistä vaaroista, joita voi aiheutua ihon liiallisesta altistumisesta ultraviolettisäteilylle. 11. Tuetaan kokemustenvaihtoa yhdistettyjen terveyskasvatusohjelmien yhteydessä, jotta voitaisiin parantaa kouluttajien ja syövänehkäisyhankkeista vastuussa olevien henkilöiden perus- ja jatkokoulutusta, ottaen huomioon esimerkiksi Erasmus-ohjelmasta saadut kokemukset sekä komission tukitoimet koulutuksen alalla. 12. Tuetaan yhteisön syövän ehkäisyä koskevien, erityisesti kokeilutestausverkkojen yhteydessä testattujen opetusmateriaalien laatimista, laajemmalle levittämistä ja niiden vaikutuksen arviointia. 13. Tehdään tutkimuksia ja levitetään niiden päätelmiä, jotta voitaisiin parantaa tiedontasoa nuorten käsityksistä, jotka koskevat syöpää, tupakointia, ruokatottumuksia sekä vaaroja, joita voi aiheutua ihon liiallisesta altistumisesta ultraviolettisäteilylle. Tehdään analyysejä, joilla pyritään kasvattamaan ennalta ehkäisyyn pyrkivien ohjelmien tehokkuutta lasten ja nuorten parissa. C. Sairauden varhainen havaitseminen ja seulonta Tavoite Parantaa ja lisätä varhaisen havaitsemisen mahdollisuuksia, erityisesti kehittämällä ja levittämällä tehokkaita tutkimusohjelmia sekä soveltuvia käytäntöjä. Toimet 14. Tuetaan kokeiluhankkeiden Euroopan laajuisten verkkojen kehittämistä ja arviointia rintasyövän ja kohdunkaulansyövän joukkotutkimusten alalla eurooppalaisella tasolla määriteltyjen tutkimusten laadunvarmistamista koskevien suositusten perusteella ja tuetaan tapaamisten järjestämistä, jotta voitaisiin tutkia kokeiluhankkeiden toteuttamiskelpoisuutta ja laajentamista kansallisella ja alueellisella tasolla. 15. Tuetaan yhteisen terminologian ja luokittelun kehittämistä ja levittämistä eurooppalaisella tasolla, jotta voidaan parantaa anatomis-sytopatologisen tulkinnan laatua, erityisesti epäilyttävien rinta- ja kohtukasvainten osalta, ja suunnataan tuki erityisesti yhteisön anatomis-sytopatologisteille. 16. Tuetaan muiden syöpien (munasarjat, eturauhanen, iho, paksusuoli-peräsuoli, suuontelo) varhaiseen havaitsemiseen pyrkivien joukkotutkimusten toteuttamiskelpoisuustutkimuksia ottaen huomioon erityisesti lääketieteelliset, psykologiset, sosiaaliset ja taloudelliset näkökohdat. D. Koulutus sekä laadunvalvonta ja -varmistus Tavoite Edistää terveydenhoitohenkilöstön syöpää koskevan koulutuksen parantamista, mukaan luettuna koulutus lasten syöpäsairauksien tutkimisen alalla, ja laadunvalvontamenetelmien parantamista. Toimet 17. Jatketaan terveydenhoitohenkilöstön syöpää koskevasta koulutuksesta 8 päivänä marraskuuta 1989 annetun komission suosituksen toteuttamista: avustetaan sellaisten eurooppalaisten kokeiluverkkojen, jotka koskevat lääkäreiden, hoitohenkilöstön ja hammaslääkäreiden, erityisesti lasten syöpäsairauksien tutkimisen alalla työskentelevän terveydenhoitohenkilöstön, syöpää koskevaa perus- ja jatkokoulutusta, vaikutuksen ajoittaisen arvioinnin kehittämisessä. 18. Tuetaan terveydenhoitohenkilöstön (erityisesti kouluttajien) liikkuvuutta, jotta voitaisiin parantaa syöpää koskevia teoreettisia ja käytännön tietoja (erityisesti ensiasteen ennaltaehkäisyä, varhaista sairauden havaitsemista, joukkotutkimuksia erityisesti kohdunkaula- ja rintasyövän osalta ja laadunvarmistusta) jäsenvaltioiden ammattitaitoisten keskusten välillä, jotka tarjoavat korkeatasoista koulutusta, jos olemassa olevat yhteisön ohjelmat, kuten Comett II tai Force, eivät riitä varmistamaan tätä liikkuvuutta. 19. Tuetaan kokemustenvaihtoa ja sellaisten kokousten suositusten toteuttamista ja levittämistä, joiden tarkoituksena on saada aikaan yksimielisyys syöväntorjunta-alan hyväksyttävistä käytännöistä ja asiantuntijaryhmien suosituksista, jotta nopeutettaisiin valvottujen tutkimustulosten levittämistä ja toteuttamista. 20. Laaditaan Euroopan laajuisesti merkityksellisiä opetusmateriaaleja, jotta parannettaisiin terveydenhoitohenkilöstön koulutusta syövän alalla erityisesti interaktiivisia tietotekniikkaohjelmia hyväksi käyttäen ja arvioidaan näiden materiaalien vaikutusta kokeiluverkkojen yhteydessä. Tuetaan erityisesti sellaisten ehkäisymoduulien kehittämistä, toteuttamista ja arviointia, jotka on tarkoitettu terveydenhoitoammatteihin ja diagnostiikan apumalleihin, sekä päättämistä toimenpiteistä, joiden tarkoituksena on ehkäistä sairauden kehittyminen ja uudelleen sairastumisen vaarat. 21. Edistetään aloitteita ja tuetaan eurooppalaisten tutkimusten toteuttamista ja niiden päätelmien levittämistä, erityisesti tapaamisten ja kokemustenvaihdon yhteydessä eurooppalaisella tasolla, jotta tunnettaisiin paremmin ja parannettaisiin niiden laitteiden laadunvalvontamenetelmien tehokkuutta, joiden tarkoituksena on sairauden erehtymätön ja varhainen toteamienen sekä sairauden kehittymisen, uudelleen sairastumisen vaarojen ja siihen liittyvien oireiden ehkäiseminen, ottaen huomioon psykologiset ja sosiaaliset näkökohdat, erityisesti sairaiden elämänlaatu, mukaan lukien lievittävät menetelmät. 22. Tuetaan laadunvarmistuksen alalla tehtyjä kokeiluhankkeita, mukaan lukien tulosten levittäminen ja arviointi, erityisesti sädehoitolaitosten valvonnan ja terveydenhoitohenkilöstön koulutukseen liittyvien käytäntöjen osalta. NEUVOSTON PERUSTELUT I. JOHDANTO 1. Komissio teki 26. huhtikuuta 1994 Euroopan yhteisön perustamissopimuksen 129 artiklaan perustuvan ehdotuksen, joka liittyy päätökseen kansanterveyden alaan kuuluvan syövän torjuntaa koskevan yhteisön toimintasuunnitelman hyväksymisestä vuosille 1995-1999. 2. Euroopan parlamentti, talous- ja sosiaalikomitea ja alueiden komitea ovat antaneet kukin lausuntonsa vastaavasti 1. maaliskuuta 1995(1), 14. syyskuuta 1994(2) ja 27. elokuuta 1994(3). Komissio on esittänyt näiden lausuntojen valossa uuden, muutetun ehdotuksen päätökseksi 21. huhtikuuta 1995(4). 3. Neuvosto on vahvistanut 2. kesäkuuta 1995 yhteisen kantansa perustamissopimuksen 189 b artiklan mukaisesti. II. EHDOTUKSEN TAVOITE Tämän ehdotuksen tavoitteena on toteuttaa yksi komission kansanterveyden alaa koskevan tiedonannon ja neuvoston 2. kesäkuuta 1994 antaman päätöslauselman sisältämistä, myös parlamentin toivomista ensisijaisista, yhteisön monivuotista toimintaa edellyttävistä toiminnoista. Tämä toiminta on samalla jatkoa sille toiminnalle, jota alettiin toteuttaa jo "Eurooppa syöpää vastaan" -ohjelman puitteissa, jonka viimeinen toimintasuunnitelma päättyi vuoden 1994 lopussa. Tämän viisivuotisen toimintaohjelman - artikloissa määritellään toiminnan yleiset kehykset (suunnitelman laatimista, toimintaa, toteuttamista ja seurantaa koskevat yleiset määräykset); - liitteessä määritellään toteutettava toiminta. III. YHTEISEN KANNAN ERITTELY 1. Yleiset huomiot Neuvosto on yhteisessä kannassaan säilyttänyt komission ehdotuksen olennaisimmat osat tehden siihen suunnitelman yleistä esittelyä ja toteuttamista koskevia, välttämättöminä pitämiään muutoksia. 2. Erityiset huomiot 2.1. Neuvoston tekemät muutokset komission muutettuun ehdotukseen Neuvoston komission ehdotukseen tekemät tärkeimmät muutokset koskevat seuraavia kohtia: a) Suunnitelman laatiminen (1 artikla) Tehtyjen täydentävien muutosten tarkoituksena on selkeyttää suunnitelman tärkeimpiä perusosia: yleistavoitetta (2 kohta), rakennetta (3 kohta) ja tärkeimpiä toimintatapoja (4 kohta). Tällä tavoin neuvoston hyväksymä teksti on yhteneväinen - tai saman suuntainen - parlamentin tekemien muutosten (13 artiklaan ja sen jälkeisiin artikloihin tehdyt muutokset) ja komission ehdotuksensa 2 artiklaan tekemän muutoksen kanssa. b) Toteuttaminen (2 artikla) ja komitologia (5 artikla) Suunnitelman toteuttamista koskeviin määräyksiin ja menettelyihin tehtyjen muutosten tarkoituksena on lähinnä: - yksilöidä paremmin (2 artikla) komission (1 kohta), tällä alalla aktiivisten toimielinten ja järjestöjen (2 kohta) ja jäsenvaltioiden (1 ja 3 kohdat) tehtävät ja osuus suunnitelman toteuttamisessa, - jotta voitaisiin yhteensovittaa ohjelman hallinnon edellyttämä joustavuus ja tarve saada jäsenvaltiot aktiivisemmin mukaan tiettyjen tärkeiden päätösten tekemiseen, neuvosto on sellaisen komitean kannalla, joka käyttää toimivaltaansa käsiteltävistä asioista riippuen joko hallintokomitean menettelyn tai neuvoa-antavan komitean menettelyn mukaisesti (5 artikla). Lisäksi 4 kohdassa tarkoitettu, suunnitelman toteuttamiseksi myönnettyä rahoitustukea ja suunnitelman tavoitteiden toteuttamiseen suoraan liittyvää muiden alojen toimintaa koskeva säännöllinen tiedottaminen lisää suunnitelmalta edellytettävää avoimuutta ja tehokkuutta (erityisesti 4 artiklan määräykseen liittyen). c) Rahoituspuitteet (3 artikla 1 kohta) Noudattaen parlamentin, neuvoston ja komission 6. maaliskuuta 1995 antamaa yhteistä julistusta varainhoitoa koskevien säännösten sisällyttämisestä säädöksiin neuvosto on muuttanut 3 artiklaa sisällyttämällä tähän artiklaan suunnitelman toteuttamiseksi vahvistettavan kokonaisbudjetin suuruuden. Suunnitelmaan on myös lisätty tätä vastaava viimeistä edellinen johdanto-osan kohta. Suunnitelmaa varten varatulla summalla - 59 miljoonaa ecua - pyritään pitämään tasapainossa toisaalta toive jatkaa tämän alan toimien tukemista pitämällä yhteisön rahoitusosuus vähintään edellisvuosina myönnetyn rahoituksen tasolla ja toisaalta tarve ottaa huomioon budjettikurin vaatimukset. d) Kansainvälinen yhteistyö (6 artikla) Neuvosto on tehnyt ainoastaan sellaisia mukautuksia, joilla pyritään varmistamaan - 1 kohdan määräysten yhdenmukaisuus 5 artiklan 2 kohdan f alakohdan määräysten kanssa, - 2 kohdan yhdenmukaisuus suhteessa asianomaisten maiden kanssa jo olemassa oleviin tai neuvottelujen kohteena oleviin sopimuksiin. e) Seuranta ja arviointi Tekstiin tehdyt muutokset eivät muuta sen asiasisältöä, ja niiden tarkoituksena on ainoastaan yleisesti selventää seurantaan ja erityisesti arviointiin liittyviä edellytyksiä. Pyrkien olemaan realistinen neuvosto on noudattanut samaa linjaa kuin komissio, joka on poistanut vuosittaisen kertomuksen laatimista koskevan vaatimuksen muutetussa ehdotuksessaan. f) Liite Neuvoston ehdotettuun tekstiin tekemän tärkeimmän muutoksen tarkoituksena on ryhmitellä toimet uudelleen useiden eri pääotsikoiden alle ja ilmoittaa kunkin osalta niiden erityistavoite (1 artiklan 3 kohdan mukaisesti). 2.2. Euroopan parlamentin tekemät muutokset a) Komission ehdotukseensa sisällyttämät muutokset - Neuvosto on sisällyttänyt suunnitelmaansa joko kokonaan tai osittain(5) suurimman osan niistä 26 muutoksesta, jotka komissio on hyväksynyt, joko sellaisenaan kokonaan tai osittain, tai erilaisessa tai yleisemmässä muodossa asiasisällön säilyttäen. - Neuvosto ei katsonut tarpeelliseksi säilyttää eräitä muutoksia, jotka - koskivat suunnitelman käytännön toteuttamisen yksityiskohtaisia sääntöjä (muutokset 10, 13 ja 20), jotka voidaan ottaa huomioon neuvoston päättämän erilaisen lähestymistavan avulla (2 ja 5 artikla), ja - tiedotusvälineisiin suoraan kohdistettua toimintaa (muutokset 8 ja 25), joka saattaisi vaikuttaa niiden toimintaan puuttumiselta, ja jotka - ovat liian sidoksissa tiettyihin terapia- ja hoitomuotoihin (muutokset 31, 32 ja 34), paitsi jos muutos sisältää myös muualla käsiteltyjä, tutkimusta koskevia seikkoja. b) Muutokset, joita komissio ei ole sisällyttänyt ehdotukseensa Neuvosto on yleisesti ottaen noudattanut komission linjaa jättää sisällyttämättä ehdotukseen eräitä parlamentin tekemiä ehdotuksia. Neuvoston yhteiseen kantaan sisältyy kuitenkin osittain tai toisessa muodossa niistä kymmenestä tarkistuksesta, joita komissio ei ole voinut hyväksyä(6) muutettuun ehdotukseensa: - muutos 3, joka koskee johdanto-osan kuudennen kohdan sanamuotoa, - johdanto-osan 13 kohdassa olevat muutokset 36 ja 43 (viittaus alansa huippua edustavista asiantuntijoista koostuvaan komiteaan) ja saman tekstin 5 artiklan 4 alakohdan toisessa luetelmakohdassa olevat muutokset. PÄÄTELMÄT Neuvosto on hyväksynyt ehdotetun suunnitelman asiasisällön ottaen huomioon parlamentin lausunnon. Se on pyrkinyt eräiden suunnitelman rakennetta ja toteutusta koskevien muutosten avulla parantamaan mahdollisimman suuressa määrin sen avoimuuden, tehokkuuden ja seurannan edellytyksiä. (1) EYVL N:o C 68, 20.3.1995, s. 17 (2) EYVL N:o C 393, 31.12.1994, s. 8 (3) Sitä ei ole vielä julkaistu virallisessa lehdessä. (4) Sitä ei ole vielä julkaistu virallisessa lehdessä. (5) muutokset 1, 2, 6, 7, 8, 10, 12, 13, 14, 15, 16, 18, 20, 21, 22, 23, 25, 26, 28, 30, 31, 32, 33, 34, 35 ja 42 (6) muutokset 3, 4, 9, 17, 19, 27, 29, 36, 43 ja 46